Tudengisatelliit sai aasta teoks
Kristi Malmberg • 26 aprill 2013
Eesti Infotehnoloogia ja Telekommunikatsiooni Liit (ITL) kuulutas eilsel aastakoosolekul 15. korda välja auhindade saajad. Esmakordselt anti välja Aasta Läbimurdja tiitel.
Aasta Tegija 2012 on robotivõistlus Robotex'i korraldusmeeskond. Auhinna laureaatideks on rühm Tallinna Tehnikaülikooli, Tartu Ülikooli ja IT Kolledži inimesi, kes oma panusega on vastutanud noorte seas tehnoloogiaalast huvi tõstva ja aastate käigus üha rahvusvahelisemaks kasvanud Robotex'i korraldamise eest.
Aasta Tegu 2012 on tudengisatelliit ESTCube-1. ESTCube-projektijuht Silver Lätti ning tema rohkem kui 80-liikmelist meeskonda ja akadeemilisi nõustajaid tunnustav auhind anti interdistsiplinaarse koostöö ning kosmosetehnoloogia arendamise eest, mis aitab kaasa ka reaalainete populariseerimisele. Kuigi auhinda väärt tegu saab tegelikkuseks alles käimasoleval aastal, siis teo objekt sai suures osas valmis juba mullu.